钦定古今图书集成/理学汇编/学行典/第248卷 > 刘效
## 钦定古今图书集成/理学汇编/学行典/第248卷 > 刘效

按《常熟县志》：“刘效，字以则，穿山人。父檄，以资被推，长
乡赋。周文襄忱理江南财赋，思得有干略者用之，令
郭南白见檄等数人。周每过鹤山书院，檄等入见不
通谒，周卧榻上，与语若家人然。檄已老，效任父事，多
有襟度。时与效埒者十有八人，他日令以单起与效
同事，效不平，语十八人者曰：‘吾与若为彼代事，即有
费，均任之，何烦此曹厕吾列也’？”众曰：“诺。”邑有水旱灾，
未上，效辄陈于官。官素义，效多见从，同辈有病，民畏
效议为少止。其寓舍临渠上，人有以贫困丧葬及官
累归于，效，每日晨候于门，伺其出，群拜以请。效振财
分给，无空返者。有公事，则携其人以白于官，委曲纾
救。吏有赇，以己财予吏，吏以效不敢较，由是闾里皆
称其贤。檄之没，效使人以礼币如京师，请显贵为墓
文、哀挽文。既得，无以当意。邑陈生者，故金州学正陈
廷佩子也，与刘有旧，一日造焉，效让之曰：“先故人子，
乃独无言，于义谓何？”陈退为诗，携之以往。其诗有“两京冠盖知名久，百室饥寒感惠多”之句。效大喜，抚几
高叫曰：“我厚致金帛，为先人请，曷尝有是诗，先人不
亡矣。”问陈来舟安在？出视之，曰：“是不胜载。”以家舟载
米百石而送之。京兆杜菫，工诗画，游吴中，客陈蒙所。
蒙谓菫不可不一见，使来谕意，效邀之。菫至，见其简
率，大悔，欲去，馆宾笃留之。越三日，效自邑驰归，见菫
在，大喜曰：“允德以某能礼士，客一去，某何面目见士
乎！”治丰具，始以诗画请。菫辞去，张宴以待，案上设小
奁，置三十金，揖曰：“某有公累，多不逮，先生其毋较也。”
菫喜语人曰：“人固未易知也。”效家无留蓄，有田数千
亩，以所入给其所费，常不足，则称贷以给。其心无忮
害，畏物议，未尝掊取柔弱，官亦闻而才之。金山寺火，
主僧求于周文襄，周命僧斋会，曰：“得刘檄等至，事易
集。”檄闻之，使效往，以数百石题其疏，众皆视以为助。
惟吴江某所施倍于众，效自愧弗及也。凡邑中祠宇
桥道，有请皆乐助。效亦能诗，杨维桢、高启诸人遗集，
皆为之梓行。时有张士良者，白茆人也，居近海，擅渔
盐萑苇之利，有僮奴四十馀人，并悍强，善击刺。士良
以气势暴于乡，无敢抗者。常入阊门，买罗巾于肆中。
主人要一巾五钱直，语微侵士良，士良大怒，悉取其
巾裂焚于衢，尽酬其直而去，主人愧惧，不敢出一语，
一市大耸。福山五岳楼、慧日钟阁坏，其费钜，士良挥
其橐成之不以烦。顾狼戾不循法，惟以粗豪为士流
所易效。即颇类于侠，而有时闻士良者，非效匹也。